Source: https://www.juridice.ro/660656/cjue-c-419-18-si-483-18-profi-credit-polska-cerere-de-plata-a-datoriei-cambiale-intinderea-competentei-instantei-prof-univ-dr-camelia-toader-judecator-raportor.html
Timestamp: 2019-11-19 19:01:33+00:00
Document Index: 13169864

Matched Legal Cases: ['Articolul 3', 'Articolul 6', 'Articolul 7', 'Articolul 10', 'Articolul 1', 'articolul 3', 'articolul 6', 'articolul 7', 'articolul 10', 'Articolul 6', 'articolul 7', 'articolul 10']

JURIDICE » CJUE. C-419/18 și 483/18 Profi Credit Polska. Cerere de plată a datoriei cambiale. Întinderea competenței instanței. Prof. univ. dr. Camelia Toader, judecător raportor
⁞ 2.625 online
Citiri: 461
CJUE. C-419/18 și 483/18 Profi Credit Polska. Cerere de plată a datoriei cambiale. Întinderea competenței instanței. Prof. univ. dr. Camelia Toader, judecător raportor
Trimitere preliminară – Protecția consumatorilor – Directiva 93/13/CEE – Articolul 3 alineatul (1) – Articolul 6 alineatul (1) – Articolul 7 alineatul (1) – Directiva 2008/48/CE – Articolul 10 alineatul (2) – Contracte de credit pentru consumatori – Legalitatea garantării creanței rezultate din acest contract cu un bilet la ordin emis în alb – Cerere de plată a datoriei cambiale – Întinderea competenței instanței
Cererile de decizie preliminară privesc interpretarea articolului 3 alineatul (1), a articolului 6 alineatul (1) și a articolului 7 alineatul (1) din Directiva 93/13/CEE privind clauzele abuzive în contractele încheiate cu consumatorii, precum și a dispozițiilor Directivei 2008/48/CE privind contractele de credit pentru consumatori. Aceste cereri au fost formulate în cadrul unor litigii între Profi Credit Polska S.A., pe de o parte, și mai mulți consumatori, pe de altă parte, și între Profi Credit Polska S.A., pe de o parte, și OH, pe de altă parte, în legătură cu cererile de plată a datoriilor cambiale rezultate din creanțe care decurg din contracte de credit, în temeiul unor bilete la ordin emise în alb de către aceștia din urmă. Curtea a conexat aceste doua cereri.
În hotărârea de astăzi, Curtea a statuat:
1) Articolul 1 alineatul (1), articolul 3 alineatul (1), articolul 6 alineatul (1) și articolul 7 alineatul (1) din Directiva 93/13 privind clauzele abuzive în contractele încheiate cu consumatorii trebuie interpretate în sensul că nu se opun unei reglementări naționale precum cea în discuție în litigiul principal, care, în scopul garantării plății creanței rezultate dintr-un contract de credit de consum încheiat între un profesionist și un consumator, permite să se stipuleze în acest contract o obligație în sarcina debitorului de a emite un bilet la ordin în alb și care condiționează legalitatea emiterii unui astfel de bilet la ordin de încheierea în prealabil a unui acord cambial care stabilește modalitățile potrivit cărora respectivul bilet poate fi completat, sub rezerva ca această clauză și acest acord să respecte articolele 3 și 5 din această directivă, precum și articolul 10 din Directiva 2008/48/CE privind contractele de credit pentru consumatori, aspect a cărui verificare revine instanței de trimitere.
2) Articolul 6 alineatul (1) și articolul 7 alineatul (1) din Directiva 93/13, precum și articolul 10 din Directiva 2008/48 trebuie interpretate în sensul că, în cazul în care, în împrejurări precum cele în discuție în litigiile principale, o instanță națională are îndoieli serioase cu privire la temeinicia unei cereri care se bazează pe un bilet la ordin care vizează garantarea creanței rezultate dintr-un contract de credit de consum, iar acest bilet a fost emis inițial în alb de emitent și completat ulterior de beneficiar, instanța respectivă are obligația de a examina din oficiu dacă clauzele convenite între părți au un caracter abuziv și, în acest sens, poate impune profesionistului să furnizeze înscrisul care atestă aceste clauze, astfel încât instanța menționată să fie în măsură să se asigure de respectarea drepturilor pe care consumatorii le au în temeiul acestor directive.
Aflaţi mai mult despre bilet la ordin, cambie, Camelia Toader, competenta instantei, creanta, Curtea de Justitie a Uniunii Europene (CJUE)